Author: Институт перевода Библии
Date: 2025-11-10T10:51:26.503467+00:00

Жюнюс файгъамбарны китабыды

Жюнюс файгъамбарны китабыды

1. Ал сёз

2. Жюнюс

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Ал сёз

Жюнюс файгъамбарны китабы
малкъар, орус эм ингилиз тилледе

Сыйлы Китапланы кёчюрген Институт

Москва

2022

Жюнюс файгъамбарны китабы
малкъар, орус эм ингилиз тилледе

Суратчы Ирина Павшилина

Малкъар тилге кёчюрюлген Сыйлы Китапланы электрон эм аудио чыгъармаларын Сыйлы Китапны кёчюрген Институтну сайтындан алыргъа боллукъду:

https:
ibt.org.ru/media?id=BLK

ISBN 978-5-93943-299-3

© Институт перевода Библии, 2022

oc2 Багъалы окъуучу Багъалы окъуучу!

Къолунгда тутхан китап – Жюнюс файгъамбарны китабыды.

Жюнюс Аллахны уллу файгъамбарларындан бири болгъанды. Аллах, анга буйругъун билдирип, аны адамлагъа: тобагъа къайтышыгъыз, гюняхлы жашауугъузну къоюгъуз – деп, ууаз айтыргъа ийгенди. Жюнюс файгъамбар Исраил къыралда б.э.д. VIII-чи ёмюрде жашагъанды. Ол кезиуде Исраил къоншудагъы Ашшур къырал бла кёп заманны уруш этип тургъанды. Аллах а Жюнюсге Ашшурну ара шахарына – Нинебагъа – барыргъа буюргъанды. Жюнюс Нинебада жашагъан адамлагъа: зулмучулукъдан эм огъурсузлукъдан толгъан жашауугъузну къоюгъуз, – дерге керек эди. Жюнюс файгъамбар, ашшурлула Исраил миллетге кёп палах келтиргенлерин биле эди. Ол себепден, Аллах аны алагъа жибергенин жаратмагъанды. Бу буйрукъдан къачаргъа умут этгенди. Аллах буюргъанны ол этгенин, этмегенин, аны сиз бу китапны ахырына дери окъусагъыз, билирсиз.

Жюнюс файгъамбарны китабы – Эски Кесаматны китапларындан бириди. Эски Кесаматха бла Жангы Кесаматха бирге уа Сыйлы Китап, Библия дейдиле.

Жангы Кесамат малкъар тилге кёчюрюлюпдю, ол 1994 жылда биринчи, 2000 жылда экинчи кере, басмаланнганды.

Бу китап малкъар тилде текст бла бирге дагъыда орус (Новый русский перевод) эм ингилиз (World English Bible) тилледе текстле бла басмаланады.

Кёчюрюу иш – чыгъармачылыкъ ишди. Китапны кёчюргенде, сёзлени магъанасын тюз ангылатыр ючюн, башха тилде тап келишген сёзле излерге тюшеди. Жюнюс файгъамбарны китабы биринчи буруннгу чюйют тилде жазылгъанды. Тюрлю кёчюрюучюлени кёчюрюу ишде бир кесек башхалыкълары болса да, хапарны баш магъанасы тюрленмейди.

Библияны кёчюрюучю институт кёчюрюучюлеге, редакторлагъа эм бу китапны басмаларгъа болушханланы барына да ыразылыгъын билдиреди.

Жюнюс

Жюнюс

1. 1

2. 2

3. 3

4. 4

Жюнюс файгъамбарны китабы

1

Жюнюс Раббийден къачады

1^1Бир кюн Амиттай улу Жюнюсге Раббийден быллай сёз келгенди:

2– Тур, уллу Нинеба шахаргъа бар да, анда жашагъанланы айгъакъла. Аланы этген аманлыкъларын Мен кёреме.

3Жюнюс а, Раббийден къачып, Таршишге атланнганды. Ол Яффагъа тюшюп келип, Таршишге тебиреген кеме тапханды. Хакъын бергенди да, Раббийден къачайым деп, кемечиле бла бирге Таршишге барыр ючюн, кемеге минип, ичине тюшгенди.

4Алай а Раббий тенгизге уллу жел урдургъанды. Къутургъан жел келип, кеме ууалыргъа къоркъуу болгъанды. 5Кемечиле асыры къоркъгъанларындан хар бири кесини тейрисине къычырыкъ этип, тилек эте эдиле. Сора, кемени жюгюнден женгил этер ючюн, жюклерин тенгизге атып башлагъандыла.

Жюнюс а, кемени бек тюбюне тюшгенди да, жатып, терен жукъугъа батылгъанды.

6Кемени таматасы аны табып, анга:

– Нек жукълайса? Тур! Сен да тейрингден тилек эт! Ол бизге эс буруп, биз жоюлмай къалыр эсек а! – деди+.

7Кемечиле уа бир-бирлерине:

– Келигиз, чёп атайыкъ да, бу палах бизге ким амалтын келгенин билейик, – дедиле.

Чёп атдыла да, ол Жюнюсге тюшдю.

8Сора андан:

– Айтчы бизге, бу палах башыбызгъа ким амалтын тюшгенди? Сен кимсе? Къайдан келесе? Къайсы къыралданса? Къайсы миллетденсе сен? – деп сордула.

9Ол а:

– Мен чюйютлюме. Тенгизни да, жерни да жаратхан кёкдеги Раббий Аллахха къуллукъ этеме, – деп, жууап берди.

10Жюнюсню хапарындан, ол Раббийден къачып баргъанын билгенлери себепли, ол адамла, бек къоркъуп, анга:

– Бу этгенинг неди? – дедиле.

11Тенгиз а бекден-бек чайкъала эди. Сора ала анга:

– Тенгиз шошайыр ючюн, биз санга не этейик? – дедиле.

12Ол а:

– Мени алып, тенгизге атыгъыз да, сора тенгиз шошайыр. Бу палах сизге мени амалтын тюшгенин мен билеме, – деди.

13Ол адамла кемени жагъагъа элтирге бек кюрешгендиле, алай а болалмагъандыла, нек дегенде, тенгизни толкъунланыуу тохтамай эди.

14Сора ала Раббийге жалбарып:

– Я Раббий! Сенден тилек этебиз, бу адамны жаны ючюн жоюлмайыкъ. Биз терслиги болмагъан адамны ёлтюргеннге санама. Сен, Раббий, Кесинг сюйгенинги этгенсе, – дедиле+.

15Сора, Жюнюсню алып, тенгизге атхандыла. Тенгизни къутургъаны тохтагъанды. 16Муну кёргенлеринде, ол адамла Раббийден бек къоркъгъандыла эм Анга къурман кесгендиле эмда нюзюрле этгендиле.

2

Жюнюсню тилеги

2^1Раббийни буйругъу бла бир уллу чабакъ келип, Жюнюсню жутуп къойгъанды. Жюнюс ол чабакъны къарынында юч кюн бла юч кече турду. 2Сора, чабакъны къарынындан Жюнюс Раббий Аллахына дууа этип, 3былай айтды:

– Мен амалсыз болгъанымда,
Раббийден тилек этдим,
Ол да жалбарыуума,
къулакъ салып, къабыл этди.
Ахыратны теренинден къычырдым,
Сен мени жиляууму эшитдинг.
4Сен мени теренликге батдырдынг,
тенгизни ортасына атдынг.
Терен тенгизни суулары
тёгерегимден басдыла,
битеу сууларынг-толкъунларынг
башымдан оздула.
5Ол заманда: «Мен Сени
кёз аллынгдан къысталдым,
алай а, Сыйлы Мекямынгы
дагъыда кёрюрме», – дедим.
6Суула тамагъыма дери басдыла,
теренлик да мени бекледи,
тенгиз хансланы жоппусу[*],
башыма чулгъанып, бийледи.
7Мен таула мурдоруна тюшдюм,
жер къылычы мени ёмюрге бекледи.
Сен а, мени Раббий Аллахым,
мени ахыратдан сау чыгъардынг!

8Жаным онгсуз болгъанда,
Раббийни эсиме тюшюрдюм,
тилегим Санга келди,
Сыйлы Мекямынга жетди.
9Фана[*], жалгъан тейрилеге табыныучула,
Сени мархаматынгдан тайгъандыла.
10Мен а махтау зикир айтырма,
Санга къурманла кесерме,
этген нюзюрюмю толтурурма.
Къутхарыу Сенденди, я Раббий!

11Сора Раббий чабакъгъа буюргъанды да, ол Жюнюсню къусуп жерге атханды.

3

Жюнюс Нинеба шахаргъа барады

3^1Жюнюсге Раббийден экинчи кере сёз келгенди:

2– Тур, уллу Нинеба шахаргъа бар да, анда Мен санга айтхан сёзню билдир+.

3Сора Жюнюс, Раббийни сёзюне бой салып, Нинебагъа кетгенди. Нинеба уа бек уллу шахар эди. Битеу шахарны айланып чыгъар ючюн, юч кюн керек эди.

4Жюнюс сау кюнню шахарны ортасы бла жюрюп:

– Къыркъ кюнден сора Нинеба шахар жокъ этилликди! – деп, билдирип башлагъанды.

5Нинебалыла Аллахны айтханына ийнаннгандыла да, ораза тутаргъа ниет этип, уллусу, гитчеси да, юслерине зыбыр чепкенле кийгендиле.

6Ол хапар Нинебаны патчахына жетгенде уа, ол тахтасындан туруп, юсюнден патчах абаларын тешгенди да, орунуна зыбыр чепкен кийип, кюлге олтургъанды. 7Андан сора ол Нинебаны халкъына былай айтып билдирирге буюргъанды:

«Патчахны эм аны ёзюрлерини аты бла:

Бир адам да жукъ ашамасын-ичмесин. Маллагъа да – тууарлагъа бла къой-эчкилеге – жукъ ашатмасынла, отларгъа иймесинле, суу да ичирмесинле. 8Битеу адамланы да, малланы да юслерине зыбыр чепкен жабылсын. Кюч салып, Аллахха жалбарсынла. Хар ким кесини аман жолун къойсун эм зулму этиуюн ташласын.

9Ким биледи, Аллах оноуун тюрлендирир эсе уа, Ол къызыу чамланнганын къоюп, биз жоюлмай къалыр эсек а»+.

10Сора Аллах, аланы этгенлерин, ала аман жолларын къойгъанларын кёргенде, оноуун тюрлендирип, этерге айтхан палахын жетдирмей къойгъанды+.

4

Жюнюс ачыуланады, Раббий Аллах анга мархаматын ангылатады

4^1Жюнюс анга ыразы болмай, бек ачыуланнганды. 2Раббийге дууа этип, ол былай айтханды:

– Я Раббий! Мен муну кеси жеримде болгъанымда айтмагъанмы эдим? Таршишге да мен биринчи кере муну ючюн къачхан эдим. Мен биле эдим, Сен халал жюрекли эм ырахматлы, уллу тёзюмлю эм кёп мархаматлы Аллахса, эмда палах салыргъа сюймейсе+. 3Энди уа Раббий, мени жанымы ал, манга жашагъандан эсе, ёлген игиди+.

4Раббий а анга:

– Санга алай ачыу этерге неге керекди? – деди.

5Жюнюс, шахардан чыгъып, аны кюнчыгъыш жанында олтургъанды. Ол кесине чырпыладан чатыр ишлеп, аны салкъынында олтургъанды да, шахаргъа не боллугъуна къарап тургъанды.

6Ол заманда, Раббий Аллахны буйругъу бла, бир ёсюмлюк ёсгенди. Ол Жюнюсню башындан ёрге кётюрюлгенди эмда, анга ауана болуп, жюрегин ырахат этгенди. Жюнюс ёсюмлюкге бек къууаннганды.

7Экинчи кюн танг жарыгъанда уа, Аллахны буйругъу бла, ол ёсюмлюкню къурт ашап, ол къуруп къалгъанды. 8Кюн тийгенде уа, Аллахны буйругъу бла, кюнчыгъышдан исси жел юфгюргенди. Кюн Жюнюсню башын асыры къыздыргъандан, ол онгсуз болгъанды. Кесине ёлюм тилеп:

– Манга жашагъандан эсе, ёлген игиди, – деди.

9Аллах а Жюнюсге:

– Ол ёсюмлюк ючюн санга алай ачыу этерге керекмиди? – деди.

– Керекди, – деди ол, – ёлюрге жетип ачыу этгенме.

10Сора Раббий Жюнюсге былай айтды:

– Сен анга урунмагъан эм кесинг ёсдюрмеген ёсюмлюкге сен алай жазыкъсынаса. Ол бир кечеге ёсгенди эм бир кечеге къуруп къалгъанды. 11Нинебада уа игини амандан айырып болалмагъан 120 мингден аслам адам эмда бек кёп хайыуан барды. Ол уллу шахаргъа жазыкъсынмай Мен къалай къояр эдим?

* 2:6 Жоппу – былайда: бир бирге бек жууукъ ёсген неда бир жерге жыйылгъан затла.

* 2:9 Фана – хаух, жалгъан.

+ 1:6 Жюн 3:9
+ 1:14 Эсг. 21:8
+ 3:2 Жюн 1:1-2
+ 3:9 Жюн 1:6
+ 3:10 Чыгъ. 32:14,
+ 4:2 Чыгъ. 34:6
+ 4:3 Сан. 11:15,

+ https://ibt.org.ru/node/3244

Table of Contents

- Жюнюс файгъамбарны китабыды

- Ал сёз

- Жюнюс

- 1
- 2
- 3
- 4